google/wiki40b huggingface dataset:
STS-41-B

Missiooni kokkuvõte

Challenger startis Kennedy kosmosekeskusest 3. veebruaril 1986 kell 8 kohaliku aja järgi. Kaheksa tundi pärast starti paigutas meeskond plaanipäraselt orbiidile USA ja Indoneesia sidesatelliidid, kuid mõlemat tabas tehniline rike ja nende orbiidid jäid plaanitust madalamaks. Mõlemad satelliidid toodi hiljem missiooni STS-51-A raames kosmosesüstik Discovery-ga Maale tagasi.
Missiooni neljandal päeval sooritasid McCandless ja Stewart esimese köieta väljumise avakosmosesse. Tavaliselt oli astronaut köiega kosmoselaeva külge kinnitatud, et ta kaotsi ei läheks, kuid seekord katsetati uut MMU-d. McCandless liikus Challengerist kuni 98 meetri kaugusele ja Stewart katsetas Canadarmil jalaklambrit. Seitsmendal päeval katsetati missiooni STS-41-C jaoks satelliidi kinnipüüdmise ja paranduse protseduure.
Missioonil sooritati teaduslikke katseid ja prooviti teist korda kasutada Lääne-Saksamaa rahastatud SPAS-1 satelliiti, mida oli esmakordselt kasutatud missioonil STS-7.
Missioon kestis 7 päeva ja 23 tundi ning maandus 11. veebruaril esmakordselt Kennedy Kosmosekeskusse
Vasalemma valla lipp

Vasalemma valla lipp oli Harju maakonnas asunud Eesti haldusüksuse Vasalemma valla lipp.
Lipp kinnitati 5. mail 1992.

Lipu kirjeldus

Valla lipuks on täisnurkne kangas, mis on jaotatud kaheks vardapoolsest alumisest nurgast tõusva diagonaaljoonega. Lipu ülemisel sinisel laiul on valge, valgel alumisel laiul sinine okaspuuoks.
Lipu laiuse ja pikkuse suhe on 7:11 ning normaalsuurus 105×165 cm.
Karl XIV Johan

Karl XIV Johan – Rootsi kuningas

1810. aastal valis vaid aasta varem troonile asunud, kuid põdura tervisega ja lastetu Rootsi kuningas Karl XIII Bernadotte'i oma troonipärijaks, osalt tema populaarsuse tõttu Rootsi armees, kuna ta oli ühtaegu silmapaistev väejuht ja samas näidanud Lübeckis üles lahkust Rootsi sõjavangide suhtes. Marssali uueks ametlikuks nimeks sai Karl Johan. Juba Karl XIII eluajal sai temast Rootsi poliitika peamine suunaja ning peagi asus ta koostööle Prantsusmaa vastastega. Ta juhtis Rootsi väed võidukasse Leipzigi ehk Rahvastelahingusse ja osales Viini kongressil. Seal otsustati Rootsi kuningale anda Soome ja Pommeri kaotamise kompensatsiooniks Norra, mis seoti 1814. aastal Rootsiga personaaluniooni. Tekkis Rootsi-Norra kaksikriik, mis lagunes aastal 1905.
Kuningana jätkas Karl Johan riigi poliitika suunamist, mistõttu kuningavõim säilitas Rootsis tunduvalt tugevama positsiooni kui teistes Põhjamaades. Tema ajast saati on Rootsis kehtinud neutraliteedipoliitika.
Itaalia piirkonna, Pontecorvo vürsti tiitli andis Bernadotte'ile Napoleon teenete eest Austerlitzi lahingu võitmisel 2. detsembril 1805. Rootsi troonipärijaks saades loobus Karl Johan Pontecorvo vürsti tiitlist ja Napoleon andis selle tiitli Joachim Murat' üheksa-aastasele pojale Achille Murat'le.
Carl Sagani auhind

Carl Sagani auhind teaduse mõistmise suurendamise eest avalikkuses (inglise keeles Carl Sagan Award for Public Understanding of Science) on iga-aastane auhind, mida alates 1993. aastast annab välja Council of Scientific Society Presidents isikutele, kes on väljapaistvalt kaasa aidanud laiemal auditooriumil paremini aru saada teadusest. Auhind on nimetatud Carl Sagani auks. Tema oli ka auhinna esimene laureaat.
Hermann Balke

Hermann Balke (ka Hermann Balk või von Balk; surnud 5. märtsil 1239) oli Liivi ordu esimene meister (aastatel 1237–1238). 
Aastatel 1219–1230 oli Balke Saksa ordu esimene Saksa orduharu meister (Saksa meister).
Aastal 1230 määrati ta Saksa ordu meistriks Preisimaal. 
Aastal 1235 vahendas ta Saksa ordu ja Dobrini ordu ühinemist. 
1237. aasta juunis nimetati ta Marburgi generaalkapiitlil esimeseks Saksa ordu meistriks Liivimaal. Ta saabus 54–60 orduvennaga samal aastal Liivimaale, kuid lahkus juba septembris Preisimaale. 1238. aasta algul naasis Balke Liivimaale ning 21. aprillil õnnestus tal 200 marga eest vabastada Sigulda ja Võnnu ordulinnused ühe neljandiku kümnise maksmisest Riia piiskopile. 
7. juunil 1238 sõlmis ta Sjællandi saarel Stensbys Taani kuninga Valdemar II-ga lepingu, millega viimasele loovutati Põhja-Eesti, mille Mõõgavendade ordu oli 1227. aastal enda kätte haaranud. 
Hermann Balke lahkus ametist 1238. aasta teisel poolel orduvendade vastuseisu tõttu, mis sai alguse Põhja-Eesti äraandmisega.
Aparaadiõli

Aparaadiõli (inglise instrument oil) on väga puhas madala hangumistemperatuuriga õli aparaatide ja peenmehhanismide määrimiseks. 
Aparaadiõlide hulka kuuluvad kellaõli, kondiõli ja vaseliinõli.
Õlid ja määrded
Aparaadiõli | Avioõli | Baasõli | Destillaatõli | Diestrid |
Diisliõli | Elektroreoloogiline vedelik | EM-määre | Emulsioon | Fluoritud õli | Grafiitmääre | Hüdroõli | Hüpoidõli | Immutusõli | Isolatsiooniõli | Jääkõli | Kaabliõli | Karastusõli | Kastoorõli | Kellaõli | Kolloidne grafiit | Kompaundõli | Kompressoriõli | Kondensaatoriõli | Kondiõli | Konserveerimismääre | Konstaliin | Külmutiõli | Kütteõli | Ligroiin | Lihvõli | Linaõli | Loputusõli | Magnetvedelik | Manusteta õli | Masinaõli | Metallitöötlusõli | Mineraalõli | Mittelenduv õli | Molübdeensulfiid | Mootoriõli | Määrdeõli |Naatriummääre |  Oliiviõli | Parafiin | Petrolaatum | Petrooleum | Polüglükoolõli | Põlevkiviõli | Rafineeritud õli | Rapsiõli | Rasketööõli | Rasv | Rasvõli | SHC-õli | Silikoonõli | Silindriõli | Solaarõli | Solidool | Spindliõli |Sööbekindelõli | Sünteetiline määre | Sünteetiline õli | Taimeõli | Talveõli | Tavott | Teljeõli | Tihendusmääre | Trafoõli | Transmissiooniõli | Trossimääre | Tseresiin | Turbiiniõli | Tööstusõli | Vaakumõli | Valgeõli | Tehniline vaseliin | Vaseliinõli | Värtnaõli | Õmblusmasinaõli | Üldmasinaõli |
Richard Ernst

Richard Robert Ernst (ka Richard R. Ernst; sündinud 14. augustil 1933) on Šveitsi keemik. 
18. detsembril 2002 valiti ta Eesti Teaduste Akadeemia välisliikmeks.
Gilpini maakond

Ajalugu

William Gilpini järgi nime saanud Gilpini maakond oli üks seitsmeteistkümnest algsest 1861. aastal loodud maakonnast endisel Colorado territooriumil. Ka naabermaakond Clear Creeki maakond on tänaseni oma algsed piirid säilitanud.
Rägavere vald

Ajalugu

Esimesed teated Rägavere vallast pärinevad Liivi sõja aegsest perioodist, 1540. aastast, kui Mõdriku pärusmõisast eraldus Rägavere (Raygafer, Raggafer). Rägavere valla tekke alguseks võib pidada aastat 1856, mil laiendati talupoegade õigusi ning muutus võimalikuks talude päriseks ostmine. Vald jälgis koormiste täitmist, talupoegade omavahelisi riiuprobleeme ja lahendas varanõude asju.
Rägavere valla elanike põllumajandussaadustele avas Tallinna ja Peterburi turu 1870. aastal valminud Tallinna-Peterburi raudtee. 1870. aastal hakkas tööle ka Põlula viinavabrik, mille toodang müüdi Venemaale. Põlulas töötasid veel poti- ja telliskivivabrik, Põlula jõel oli kolm vesiveskit, ketrusvabrik ja lauatehas. Vallas oli üheksa kooli: Milla, Randlepa, Vetiku, Rägavere, Mõdriku, Kantküla, Võlumäe, Kuivajõe ja Vaeküla. Põlulas avati uus kool 1922. aastal.
Rägavere valla haldusala suurenes uute vallaseadustega aastal 1938, mil Rägavere külge liideti Pada valla Urtja, Haansalu, Aarla ja Kabala külad. 13. septembril 1945 jagati Rägavere vald Kabala, Põlula ja Rägavere külanõukogudeks. 1950. aastal moodustati Eesti territooriumil maakondade asemele rajoonid. Rakvere rajooni jäid Rägavere ja Põlula külanõukogud, Kabala külanõukogu liideti Kiviõli rajooniga. Aastal 1954 toimus järjekordne haldusreform ning osa Rakvere rajooni kuulunud Rägavere külanõukogu maid liideti Kaarli külanõukoguga. 24. jaanuaril 1959 kaotati suur osa rajoonidest ning muutusid ka külanõukogude piirid. Kabala külanõukogu liideti Rägavere külanõukoguga. Võrreldes 1923. aastaga oli Rägavere külanõukogu haldusala märgatavalt vähenenud Vaeküla, Vetiku ja Rägavere liitmisega Sõmeru külanõukoguga. Muutusid ka külanõukogude nimed. 1977. aastal kuulusid Rägavere külanõukogu haldusalasse: Aasuvälja, Kantküla, Kõrma, Lavi, Miila, Mõedaka, Männikvälja, Nurkse, Nõmmise, Põlula, Uljaste, Ulvi ja Viru-Kabala küla.
Vallad taastati pärast Eesti taasiseseisvumist 1991. aastal. 1992. aastal sai vald omavalitsusliku staatuse.  2017. aastal ühines Rägavere vald Vinni vallaga.

Asustus

Vallas olid järgmised külad: Aarla, Aasuvälja, Kantküla, Kõrma, Lavi, Miila, Mõedaka, Männikvälja, Nurkse, Nõmmise, Põlula, Sae, Uljaste, Ulvi ja Viru-Kabala. Suurim asula on Ulvi (302 elanikku).

Tähtsad asutused ja paigad

Rägavere valla territooriumil asuvad haridus- ja kultuuriasutused: Põlula kool, Ulvi lasteaed, Ulvi hooldekodu, Ulvi raamatukogu ja Ulvi klubi. Rägavere vallavalitsus asub Ulvi külas. Vallas asub ka Mõedaku spordibaas, kus on võimalik tegeleda matkamise, metsajooksu, kepikõnni, jalgrattasõiduga ning talvel lisaks suusatamisele ja kelgutamisele veel lumelauasõidu ja mäesuusatamisega.
Looduskaunitest paikadest asuvad Rägavere vallas Võlumägi, Lavi ohvriallikas, Põlula püha mänd, Männikvälja mõhnastik, Mõdriku-Paasvere oosistik, Nurkse linnamägi ning Saueaugu linnamägi.
Axmed Maxamed Maxamuud

Axmed Maxamed Maxamuud (hüüdnimi Siilaanyo; sündinud 1936) on Somaalimaa poliitik, alates 27. juulist 2010 Somaalimaa president.
Ta on õppinud majandusteadust Manchesteri ülikoolis. Ajavahemikus 1969 kuni 1982 oli ta muu hulgas mitmes Somaalia ministriametis.
Aastatel 1993–1997 oli ta Somaalimaa parlamendi liige, aastatel 1997–1999 rahandusminister ja 1999–2000 planeerimis- ja koordinatsiooniminister.
Ta on erakonna Kulmiye esimees. 26. juunil 2010 toimunud presidendivalimistel valiti ta 49,59 protsendiga häältest presidendiks.
Heinrich Johann Nepomuk von Crantz

Heinrich Johann Nepomuk Edler von Crantz (25. november 1722 Roodt – 18. jaanuar 1797 Zeiring) oli austria arstiteadlane ja botaanik.
Tema botaaniline nimemärk on Crantz.
Lekepealne madalsoo

Lekepealne madalsoo, ka Leke soo kõnekeeles Lekepealne, Laheva Leke, on soo Lääne maakonnas Haapsalu linna piiril vastu Lääne-Nigula valda, Laheva ja Kadaka külas.
Soo on noor madalsoo keskmiselt 1 meeter üle merepinna. Soo loodeservas endise Vastalõugu sauna juures oli veel 20. sajandi algupoolel väike jäänukjärv, sügiseti esimese jääga käidi seal haugi raiumas (tänapäeval keelatud kalapüügiviis). Soo edelaosa on mõõduka kuivenduse mõjuga ja võsastub, ida ja põhjaosa on valdavalt heas seisus luhttarnasoo. Piki soo idaserva on arvukalt suuremaid ja väiksemaid allikaid, kujunemas on allikasoo laigud. Soos kasvab mitmeid looduskaitse all olevad taimeliike, pesitseb sookurg
Soo lääneserva läbib eesvooluks olev Võnnu oja. Soo keskosa läbib vana magistraalkraavina Möldre oja, mis poolitab soo võsastuvaks ja heas seisus osaks. Soosse suubub põhja poolt kraavidest ajutine karstioja Alba karstijärvest .
Lekepealse idaservas asub arheoloogiamälestisena kaitse all olev ohvriallikas (Laheva Silmaallikas), registri nr 10122.
Ala on kasutusel olnud heinamaana ja servaaladel karjamaana. Ala läbib kunagiste valla piiride lähedal paar kiviaeda.
Georgi Dimitrov

Georgi Dimitrov (õieti Georgi Dimitrov Mihajlov, Георги Димитров Михайлов; ka Georgij Mihajlov Dimitrov, Георгий Михайлов Димитров; 18. juuni 1882 – 2. juuli 1949) oli kommunistliku liikumise juhtorgani Kominterni juhtiv tegelane, Bulgaaria poliitik, Bulgaaria Rahvavabariigi peaminister 1946. aastast kuni oma surmani 1949.
Tema järgi on nimetatud Dimitrovgrad Venemaal.
Lambarahu (Hiiu maakond)

Lambarahu on Hiiu maakonnas Hiiumaa vallas Orjaku külas Kassari lähedal asuv 945 m² suurune saar (rahu). Saare rannajoone pikkus on 142 meetrit.
Rahu koordinaadid on 58° 46′ N, 22° 48′ E.
Rahu asub 200 meetrit Orjaku säärest kagus. Rahu on pikliku kujuga ja liivase pinnamoega.
Rahu kuulub Väinamere hoiuala koosseisu ja on looduskaitse all.
Norra Eesti Kool

Norra Eesti Kool (norra keeles Estisk skole i Norge) on Norras Oslos tegutsev eesti kool. Kooli juhataja on Eveliis Lundberg. Kool avati 2010. Õppetöö toimub üks kord kuus pühapäeval.
Uus Anatoomikum

Uus Anatoomikum on Tartu Ülikooli arstiteaduskonna õppehooneks ehitatud uusrenessanss-stiilis hoone, mis asub Tartus Kassitoomel aadressil Näituse tänav 2. Hoone valmis 1886–1888.
Hoone põhineb Reinhold Guleke ja Rudolf von Bernhardi projektil. See oli ülikooli suurim uusehitis 19. sajandi lõpul. Uude Anatoomikumi viidi arstiteaduskonna patoloogia ja füsioloogia instituudid, 1895. aastal ka hügieeni instituut.
2013. aasta sügissemestrist paiknevad Uues Anatoomikumis Tartu Ülikooli psühholoogia instituut ja eripedagoogika osakond. Varem asus seal Tartu Ülikooli keelekeskus.
Õppehoones on ka mälestustahvel ülikooli rektorile, füsioloog Alexander Schmidtile, kelle büst paikneb Kassitoome pargis, hoonest otse üle Näituse tänava, samuti patoloog Vjatšeslav Aleksejevitš Afanasjevile.
Antanas Valionis

Antanas Valionis (sündinud 21. septembril 1950 Zabieliškises Kėdainiai rajoonis) on Leedu poliitik.
Ta oli aastatel 2000–2006 Leedu välisminister.
4. oktoobril 2004 anti talle Maarjamaa Risti I klassi teenetemärk, tunnustades tema tööd Leedu välisministrina.
Elapsoidea semiannulata

Levila

Neid võib kohata roomamas Mauritaanias, Malil, Burkina Fasos, Nigeris, Senegalis, Gambias, Guinea-Bissaus, Guineas, Sierra Leones, Libeerias, Elevandiluurannikul, Ghanas, Beninis, Togos, Nigeerias, Kamerunis, Tšaadis, Kesk-Aafrika Vabariigis, Kongo Demokraatlikus Vabariigis, Kongo Vabariigis, Gabonis, Sudaanis, Tansaanias, Ugandas, Angolas, Namiibias, Botswanas, Zimbabwes, Sambias, Malawis, Mosambiigis ja Svaasimaal.
Agnes Aunapuu

Agnes Aunapuu (1921 – ?) oli eesti pedagoog.
1943. aastal lõpetas ta Mustvee Gümnaasiumi.
Ta oli Inju Lastekodu direktor 19 aastat.
Gmail

Gmail ehk Google Mail on Google'i poolt pakutav e-posti teenus.
Teenust on võimalik kasutada veebipõhisena või e-posti kliendi kaudu. Gmaili iseloomustab võimalusterohke kasutajaliides ning postikontode suur maht. Gmaili üks kandev idee on, et kasutajal ei peaks tekkima kunagi vajadust ühtegi kirja kustutada.
Meilisõnumite ülekandmise protokollide SMTP, IMAP ja POP3 turvamiseks kasutab Gmail transpordikihi turbeprotokolli (SSL).
Jürg Wyttenbach

Jürg Wyttenbach (sündinud 2. detsembril 1935 Bernis) on Šveitsi helilooja, dirigent ja pianist. Elab Baselis.

Õpingud

Jürg Wyttenbach õppis Berni Kunstikõrgkoolis (Hochschule der Künste Bern) Kurt Fischeri juures klaverit ja Pariisi Konservatooriumis (Conservatoire de Paris) Sándor Veressi juures heliloomingut.

Interpreet

Algusest peale tegutsenud pianisti ja dirigendina eelkõige nüüdismuusikainterpreedina. 
Dirigendina kandnud ette üle saja nüüdisheliteose, millest enamiku puhul on olnud tegu esiettekandega. Juhatanud Dresdeni Filharmoonikuid (Dresdner Philharmonie), Baden-Badeni Raadio Sümfooniaorkestrit (SWR Sinfonieorchester Baden-Baden) ja Freiburgi Raadio Sümfooniaorkestrit (Südwestfunk-Orchester), Hesseni Raadio Sümfooniaorkestrit (Hessischer Rundfunk-Orchester) ning Krakovi Sümfooniaorkestrit. Juhatanud ka paljusid nüüdismuusikale spetsialiseerunud ansambleid, nagu näiteks Ensemble Modern, Klangforum Wien, Ensemble recherche, Baseli nüüdismuusikaühingu (Internationale Gesellschaft für Neue Musik IGNM) ansambel, Ensemble l'Itinéraire ja Ensemble Forum Lyon.
Jürg Wyttenbach on regulaarne külaline Donaueschingeri Muusikapäevadel (Donaueschinger Musiktage), Pariisi festivalil "Festival d’Automne“, festivalidel "Wien modern“, "Festival musica“ Strassburgis ja "Varssavi sügis". Teeb pidevalt koostööd Basel Sinfonietta'ga, osaledes selle orkestriga festivalidel "Archipel" Genfis ja "Octobre en Normandie" Rouenis.

Õppejõud

Töötanud õppejõuna Bieli Muusikakoolis ja Berni Konservetooriumis. 1967–2003 juhtinud Baseli linna muusikaakadeemia juures asuva konservatooriumi (Konservatorium der Musik-Akademie der Stadt Basel) klaveriklassi ja alates 1970. aastast nüüdismuusika interpretatsiooni klassi.

Helilooja

Teda kui heliloojat on mõjutanud kõigepealt Béla Bartók ja hiljem Mauricio Kagel. Jürg Wyttenbach on kirjutanud enamasti teoseid, mis lähenevad erinevatele teatrivormidele.

Tunnustusi

Lisaks paljudele positiivsetele heliplaadiarvustustele on Jürg Wyttenbachi dirigeeritud Giacinto Scelsi kogutud koori- ja orkestriteoste CD saanud „Grand Prix du Disque“ ning Saksa heliplaadikriitika preemia (Preis der Deutschen Schallplattenkritik). 
1993. aastal sai Jürg Wyttenbach Baseli linna kultuuripreemia (Kulturpreis der Stadt Basel) ning 2003. aastal Šveitsi Helikunstnike Liidu (Schweizerische Tonkünstlerverein) heliloomingupreemia.
Alpi nurmikas

Kirjeldus

Alpi nurmika pööris on läikiv ja üldkujult ümar. Pähikud on keskmiselt 5 mm pikad, 2–5 õiega. Libled ühepikkused ja laisüstjad. Välissõkla välimine osa siidkarvane. Keeleke kuni 3,5 mm pikkune ja tipus kolmnurkjas. Lehed on paadikujuliselt ahenenud, alumised lehetuped on ruljad. Võsude alusel vanadest lehetuppedest kokkukasvanud tihe lühike paksend. Alpi nurmikas kasvab 10 kuni 30 cm kõrguseks. Taimed õitsevad juunis .

Kasvukoht

Alpi nurmikas kasvab loodudel ja paepragudes.

Levik

Eestis Põhja-Eesti loodudel harva .

Kaitsestaatus

Eestis on alpi nurmikas II kaitsekategooria kaitsealune liik.
Päikesetuul (ajakiri)

Päikesetuul oli Tallinnas 2001. aasta aprillist kuni 2004. aasta aprillini ilmunud eestikeelne ajakiri, mis käsitles vaimseid, esoteerilisi, kultuurilisi ja filosoofilisi teemasid.
Ajakiri ilmus kaheksa korda aastas. Toimetajaks oli Peeter Liiv.
Zonepe raudteejaam

Zonepe raudteejaam oli raudteejaam Ainaži–Valmiera–Smiltene raudteel Salatsi piirkonnas Salatsi vallas Zonapi ehk Zonepe külas. Peatus asus Heinaste raudteejaamast 18,6 kilomeetri kaugusel.
Raudtee rajamisel aastal 1912 rajati sealse hõreda asustusega paika kaks teed, kuna see oli vajalik rongidele üksteisest möödasõitmise võimaldamiseks. Aastal 1918 rajati selle koha juurde raudteejaam, mis algselt kandis nime Sonepi. Jaam jäi Salatsi kihelkonda Zonepe mõisa maadele. Tänapäevase nime sai raudteejaam aastal 1924. Sealne jaamahoone on tänapäevaks hävinud. Raudteejaam suleti seoses rongiliikluse lõpetamisega aastal 1977.
Ulila elektrijaam

Ulila elektrijaam oli Tartu maakonnas Ulilas olev soojuselektrijaam.
Jaam sai valmis 1923 ja see kasutas kütusena turvast. Esialgu oli jaam eraettevõte, ent 1926 sai omanikuks Tartu linn. Peale Tartu varustas jaam elektriga ka Elvat ja Otepääd. Jaam lasti õhku 1944.
Simon Bell

Simon Bell (sündinud 24. mail 1957) on Eesti Maaülikooli professor, maastikuarhitektuuri eriteadlane.
Ta on Eesti Maaülikooli Põllumajandus- ja keskkonnainstituudi maastikuarhitektuuri osakonna juhataja.
Antonio Rüdiger

Koondisekarjäär

Debüüdi Saksamaa rahvuskoondises tegi Rüdiger 13. mail 2014 mängus Poola vastu. Esimese ja seni ainsa värava lõi ta koondise särgis 8. oktoobril 2017 MM-i valikmängus Aserbaidžaani vastu.
Ta on kuulunud Saksamaa koondisse 2017. aasta FIFA konföderatsioonide karikaturniiril ja 2018. aasta maailmameistrivõistlusel.
Uudus Gerhard Randmer

Uudus Gerhard Randmer (16. november 1920 Tallinn – 31. detsember 2011) oli eesti elektrotehnikateadlane.

Elulugu

Uudus Gerhard Randmer oli äriteenija poeg.
Lõpetas 1940 Tallinnas Gustav Adolfi Gümnaasiumi ja 1948 Tallinna Polütehnilise Instituudi; tehnikakandidaat (1965, Eesti Teaduste Akadeemia), väitekiri "Термокомпенсация приборов электромеханической группы". Oli 1949–52 TTÜ metallide tehnoloogia kateedri assistent, 1952–66 vanemõpetaja, 1966–91 dotsent. Aastast 1991 pensionil.

Teadustöö

Uurimisvaldkond: elektrimõõteriistad, elektrienergia jaotusvõrgud, magnetpehmed komposiitmaterjalid, elektrienergia rakendamine tehnoloogias.
Ramsey maakond

Ajalugu

Ramsey maakond moodustati 27. oktoobril 1849. aastal. Maakond sai nime Minnesota kuberneri Alexander Ramsey järgi.
Pelguranna raamatukogu

Pelguranna raamatukogu on Tallinna Keskraamatukogu haruraamatukogu, mis asub Põhja-Tallinnas aadressil Kangru 13. 
Pelguranna raamatukogu asutati 1951. aastal. Algul tegutseti praeguse aadressi järgi Sõle 77. 1963. aastal saadi uued ruumid Kangru 13 asuvas majas ja oldi seal kuus aastat. Alates 1969. aastast asus Pelguranna raamatukogu aadressil Madala 3 (tollal N. Nekrassovi tänav), samas majas apteegi, sidejaoskonna ja teiste teenindusasutustega. Raamatukogu ruumid olid  teisel korrusel. 2006. aasta suvel avati Pelgurannas rannaraamatukogu. 2008. aasta sügisel kolis raamatukogu taas aadressile Kangru 13.
Tallinna Keskraamatukogu osakondades ja haruraamatukogudes kehtib ühtne lugejakaart.
Ferdinand Georg Schmidt

Ferdinand Georg Schmidt (7/18. november 1797 Viljandi – 12/24. aprill 1878 Pärnu) oli Viljandi bürgermeister aastail 1841–1851 ja raehärra aastail 1863–1876.
Tema vanemad olid Karl Friedrich Schmidt (1765–1814) ja Margarethe Amalie Müller.
14/26. septembril 1830 abiellus ta Agnes Mathilde Töpfferiga (11/23. juuni 1809 Viljandi – 9/22. september 1900 Viljandi).
1876. aastal asus ta Pärnusse, kus suri. Maetud Viljandis 16/28. mail 1878.
Wheeleri maakond (Oregon)

Wheeleri maakond (Wheeler County) on maakond USA-s Oregoni osariigis. Geograafilised koordinaadid on 44° 44′ N, 120° 02′ W
Maakonna halduskeskus on Fossil.
Maakonna pindala on 4442 km², millest 3 km² moodustab veepindala.
Elanike arv oli 2010. aasta rahvaloenduse järgi 1441. Aastal 2000 oli elanike arv 1547.

Ajalugu

Wheeleri maakond moodustati 17. veebruaril 1899. aastal Granti, Gilliami ja Crooki maakonna osadest. Maakond sai nime Oregoni asuniku Henry H. Wheeleri järgi, kellele kuulus Mitchelli lähedal farm.
Uhtna vald

Uhtna vald (saksa keeles Uchten) oli vald Virumaal Rakvere kihelkonnas. Vald eksisteeris 1866–1893 ja siis liideti see vald Kaarli vallaga.
Anders Ljunggren

Karl Anders Hjalmar Ljunggren (sündinud 24. aprillil 1951 Höredas) on Rootsi diplomaat ja ajakirjanik, alates 17. septembrist 2013 Rootsi suursaadik Eestis.
Aastatel 2009–2013 oli ta Rootsi suursaadik Reykjavíkis.
Cornelia (eesnimi)

Cornelia on naisenimi.
Woldemar August Lorentzen

Woldemar August Lorentzen (5. juuni 1875 Peterburi – 22. märts 1917 Tallinn) oli Eesti vaimulik.
Õppis aastatel 1885–1887 Peterburi Püha Katariina koolis, aastatel 1887–1895 Kuressaares gümnaasiumis. Tartu Ülikooli usuteaduskonnas õppis ta aastatel 1895–1901. Oli prooviaastal Tallinnas ja Hageris. Ordineeriti 1. juunil 1903 Tallinnas õpetajaks.
Oli aastatel 1903–1905 Tallinna Püha Vaimu koguduse adjunktõpetaja. Aastatel 1905–1909 oli ta Järva-Madise Püha Matteuse koguduse õpetaja. Jäi aastal 1909 tervislikel põhjustel emerituuri. Suri aastal 1917 Tallinnas.
Rakvere tammiku maastikukaitseala

Rakvere tammiku maastikukaitseala on maastikukaitseala Lääne-Viru maakonnas Rakvere linna edelaosas. Kaitseala pindala on 23 ha.
Vabariigi Valitsuse otsusega 27. jaanuarist 1939 (RT 1939, 9, 65) võeti looduskaitse alla ja kanti looduskaitse registrisse Rakvere Tammik terves ulatuses ühes osaga vana palvemaja taga, pindalaga 19,17 ha. Omanik Rakvere linna omavalitsus. Kaitseulatus: Rakvere Tammikus on keelatud igakujuline jahipidamine, linnupesade lõhkumine, uute kraavide kaevamine ja elavate puude raiumine. Maaomanikul on õigus raiuda toorest võsa ja kuivanud puid pargi korraldamise eesmärgiga.
Maastikukaitseala moodustati 1999. aastal.
Acajutla

Ajalugu

Koha vallutas 1524 konkistadoor Pedro de Alvarado Acajutla lahinguga. 
Acajutlast sai Hispaania koloniaalimpeeriumi tähtis sadamalinn. 
Linn sai eriti tähtsaks pärast Ajacutlat ja Sonsonatet ühendava raudteelõigu rajamist  1882.